section_heading: Životopis
paragraph_text: Medvid je i tijekom svoje pastoralne službe progonjen od jugoslavenske komunističke vlasti. Godine 1952. prvi put je osuđen na zatvorsku kaznu od 18 mjeseci. Osuđen je na sudu u Starom Gradu s obrazloženjem da je "djecu odgajao tako da danas-sutra ne bi mogli biti pravi članovi socijalističkog društva". Kaznu je odslužio u Staroj Gradišci. Poslije robije bio je kapelanom u rodnoj Jelsi gdje se vlastima zamjerio zbog stvari koje je rekao u propovijedi na mladoj misi don Ivice Eterovića 1957. godine u Pučišćima, te je osuđen na četiri mjeseca zatvorske kazne, a kaznu je izdržao u Trogiru. Nakon toga promijenio je nekoliko župa: Pitve (1956. – 1961.), Vrisnik (1960. – 1961.), Svirče (1961. – 1970.) i Jelsa (1967. – 2000.). Od 2000. godine bio je u mirovini.